**Αξιολόγηση της Επιμορφωτικής Επισκέψεως στη Νάπολη,**

**03-06 Απριλίου 2024**

Αξιότιμε κύριε Διευθυντά

Έχοντας, ήδη, ολοκληρώσει την Εκπαιδευτική Επιμορφωτική Επίσκεψη μας στη Νάπολη, εφαρμόζοντας το Πρόγραμμα "Μεγάλη Ελλάδα" έχουμε να παρατηρήσουμε τις εξής παραμέτρους.

**Α)**

Ό,τι μάς φέρνει κοντά είναι:

Η σύνδεση δύο ή και περισσοτέρων τοποσήμων, με το πρώτο, αφετηριακά, τις Αχαρνές να προΐστανται σε μία ιστορική παρακαταθήκη.

Επανασύσταση δεσμών Αναφοράς ή άλλως Συσχετίσεως με την κατά Στράβωνα Μεγάλη Ελλάδα, τι οι Αχαρνές συνιστούν ακόμη και σήμερα τον μακροβιότερο μετά των Αθηναίων Δήμο, κιόλας από τους χρόνους τής Κλασσικής Ελλάδος στον καιρό της μέγιστης ακμής ισχύος και πλούτου των Ελλήνων στα μέσα του 5ου π.Χ. αιώνος.

**Δεσμοί Πολιτισμικοί:**

**Στη Γλώσσα**, που αποδίδει πέρα από την πραγματικότητα και Έννοιες. Από την Κύμη στο λατινικό αλφάβητο...

**Στην Καταγωγή**. Την επαύριον, κιόλας, τής Τρωικής Εκστρατείας και του δεκαετούς πολέμου οι σύγχρονες ιταλικές πόλεις φέρουν ονόματα - σφραγίδες της αφετηρίας των Ελλήνων αποίκων.

**Στην Επιστήμη**. Από τον Πυθαγόρα μέχρι και τον Γοργία και από τον Αρχύτα μέχρι τον Εμπεδοκλή και τον Αρχιμήδη η Μεγάλη Ελλάς γίνεται γενέτειρα μεγάλων ανδρών και ιδεών που συνιστούν ιστορικό μέγεθος.

**Στην Ιστορία**. Από τον άθλο τού πολυμήχανου Οδυσσέως να αντισταθεί στο κέλευσμα τής Σειρήνος Παρθενόπης όπου η αυτοχειρία της θα ονοματίσει τον μεγαλύτερο φυσικό κόλπο τής Μεσογείου, ιδρύοντας την πόλη τής Παρθενόπης που θα μετονομασθεί, αργότερα, σε Νεάπολις και με την αποβολή του -ε, στην παγκοσμίως φημισμένη Νάπολη. Στο πλήθος των πόλεων, λιμανιών, που ιδρύθηκαν για να εξυπηρετήσουν το Εμπόριο και τις Οικονομικές Συναλλαγές μεταξύ των ελληνικών και όχι αποκλειστικά μόνον πόλεων.

**Στη Θρησκεία**. Βρίθει όλη η Μεγάλη Ελλάς από Μνημεία εξόχως διατηρημένα στο πέρασμα του χρόνου που μαρτυρούν πέρα από τη λατρεία του Δωδακάθεου, έστω και με τα νέα ονόματα που τού προσέδωσαν, μετέπειτα, οι Ρωμαίοι, στο πέρασμα στον Χριστιανισμό με τον ευάριθμο χορό των Αγίων τής Ορθοδόξου Ανατολικής του Χριστού Εκκλησίας. Και από την Εγέστα και την Ποσειδωνία στο Μπάρι με τα σεπτά λείψανα του Αγίου Νικολάου μαρτυρείται η πορεία προς το Φως.

Οι δεσμοί, συνεπώς, τής Μητρόπολης με τις κατά την κλασσική Αρχαιότητα αποικίες της όχι μόνον δεν ξεθωριάζει στο χρόνο αλλά με τη χρήση των νέων τεχνολογιών επιτρέπει την συνέχεια σε πείσμα του αλήστορος χρόνου.

**Β)**

Αρκετά Καλό το Ξενοδοχείο BellaVista που μάς φιλοξένησε, με σύγχρονα δωμάτια και παροχές.

Πολύ Καλό το Εστιατόριο που δειπνούσε όλη η Αποστολή τού Σχολείου, με κοινό μενού, χωρίς διακρίσεις ανάμεσα σε Μαθητές Μαθήτριες και Καθηγητές Καθηγήτριες.

Αξιόπιστα τα Λεωφορεία Γενικού Τουρισμού που χρησιμοποιήθηκαν και στην Ελλάδα και την Ιταλία.

**Γ)**

Υποδειγματική υπήρξε συμπεριφορά των Μαθητών και Μαθητριών του Σχολείου μας, σε όλους τους χώρους όπου βρέθηκαν, Ξενοδοχείο, Εστιατόρια, Μετακινήσεις σε 3 Αεροδρόμια και εντός της Νότιας Ιταλίας καθώς και στις Ξεναγήσεις.

|  |  |  |
| --- | --- | --- |
| **α/α** | **Επισκέψεις που πραγματοποιήθηκαν:** | **Ποιότητα** |
| **01** | Ξενάγηση στο Αρχαιολογικό Μουσείο τής Νάπολης. | **ΑΑΑ** |
| **02** | Ξενάγηση στον Αρχαιολογικό Χώρο τής Πομπηίας. | **ΑΑΑ** |
| **03** | Ξενάγηση στον Αρχαιολογικό Χώρο τής Ποσειδωνίας. | **ΑΑΑ** |
| **04** | Ξενάγηση στην πόλη της Νάπολης. | **ΑΑΑ** |

Είναι βέβαιο ότι οι ακαδημαϊκοί στόχοι του Προγράμματος, όπως αποτυπώθηκαν κατά την εκπόνησή του, ολοκληρώθηκαν επ’ ωφελεία του συνόλου των συμμετεχόντων μελών του Προγράμματος.

Με εκτίμηση

ΧΑΡΑΛΑΜΠΟΣ Α. ΖΑΡΩΤΙΑΔΗΣ

ΕΛΕΥΘΕΡΙΑ ΚΑΚΟΥΡΙΩΤΗ

ΕΛΕΝΗ ΖΩΤΟΥ

ΤΑΤΙΑΝΝΑ ΠΑΡΑΣΧΑΚΗ